ԵՐԵՎԱՆ, 4 ԱՊՐԻԼԻ, ԱՐՄԵՆՊՐԵՍ: Երևանում փողոց անվանակոչվեց Ֆրանսիայի լավագույն կինեմատոգրաֆիստներից մեկի` ազգությամբ հայ, Հայոց ցեղասպանությանը նվիրված «Մայրիկ» ֆիլմի ռեժիսոր Անրի Վերնոյի անունով: «2015 թվական, ապրիլ Անրի Վերնոյի փողոց, Երևան, Հայաստան: Սա անհավատալի է: Ելույթին պատրաստվելիս բազմաթիվ բառեր անցան մտքովս՟ հիշողություն, հպարտություն, հարգանք, կամք և հավերժություն: Այս բառերը, որ հատուկ արձագանք են ստանում այս տարի, ցանկացա ամփոփել մեկ բառով` շնորհակալություն: ՀԲԸՄ-ի հետ հանդիպմանը մենք նշեցինք, որ հայերի միասնականությունը մեր այբուբենն է, մեր ուժը մեր միասնությունն է: Ես նույնպես կարծում եմ, որ մեր ուժը մեր միությունն է, և այսօրվա իրադարձությունը այդ միության լավ ամփոփումն է»,- «Արմենպրես»-ի փոխանցմամբ` փողոցի անվանակոչման հանդիսավոր արարողությանը նշեց արվեստագետի որդին` Պատրիկ Մալաքյանը: Նրա հետ բեմում կանգնած էին քույրը և Վերնոյի երկու թոռները: